b'\n_START_ARTICLE_\nViie Kooli V\xc3\xb5istlus\n_START_PARAGRAPH_\nViie Kooli V\xc3\xb5istlus (ka Viie Kooli Kohtumine) on iga-aastane reaalainete v\xc3\xb5istlus, kus v\xc3\xb5istlevad Hugo Treffneri G\xc3\xbcmnaasiumi, Viljandi G\xc3\xbcmnaasiumi, N\xc3\xb5o Reaalg\xc3\xbcmnaasiumi, Miina H\xc3\xa4rma G\xc3\xbcmnaasiumi ja Tartu Tamme G\xc3\xbcmnaasiumi \xc3\xb5pilased. V\xc3\xb5isteldakse matemaatikas, f\xc3\xbc\xc3\xbcsikas ja keemias. Iga kooli v\xc3\xb5istkonnas on maksimaalselt 20 \xc3\xb5pilast. Igas aines v\xc3\xb5istleb igast koolist 10 \xc3\xb5pilast. Parimatele osalejatele ja nende juhendajatele on v\xc3\xa4lja pandud stipendiumid.\n_START_SECTION_\nAjalugu\n_START_PARAGRAPH_\nEsimene viie kooli v\xc3\xb5istlus toimus 1965/1966 \xc3\xb5ppeaastal, millest v\xc3\xb5tsid osa Tartu 1. keskkool (n\xc3\xbc\xc3\xbcdne Hugo Treffneri G\xc3\xbcmnaasium),  C. R. Jakobsoni nimeline Viljandi 1. keskkool (n\xc3\xbc\xc3\xbcdne Viljandi G\xc3\xbcmnaasium) ja N\xc3\xb5o keskkool (n\xc3\xbc\xc3\xbcdne N\xc3\xb5o Reaalg\xc3\xbcmnaasium). Hiljem liitusid Tartu 2. keskkool (n\xc3\xbc\xc3\xbcdne Miina H\xc3\xa4rma G\xc3\xbcmnaasium) ja Tartu 5. keskkool (n\xc3\xbc\xc3\xbcdne Tartu Tamme G\xc3\xbcmnaasium). Alates 2012/2013. \xc3\xb5ppeaastast osaleb v\xc3\xa4ljaspool ametlikku arvestust ka Ida-Virumaa koolide segav\xc3\xb5istkond.'